tartuNLP/wikipedia-smugri-20251201 huggingface dataset:
Baywatch

Baywatch (myöhemmin Baywatch Hawaii) on yhdysvaltalainen televisiosarja, joka kertoo kalifornialaisista hengenpelastajista. Sarjaa esitettiin Yhdysvalloissa vuodesta 1989 vuoteen 2001. Guinnessin ennätysten kirjan mukaan "Baywatch" pitää hallussaan parhaimmillaan 1,1 miljardilla viikoittaisella katsojallaan kaikkien aikojen katsotuimman televisiosarjan titteliä.
David Hasselhoff toimi sarjan tuottajana ja siivitti sen menestykseen. "Baywatchia" oli tuotettu ensi kerran 1989, mutta sarja oli lopetettu yhden kauden jälkeen. Hasselhoff osti varoillaan sarjan oikeudet takaisin NBC:lta ja jatkoi sen tuottamista 1991. Sarja muodostui menestykseksi ja sitä esitettiin yhteensä yksitoista kautta 148 eri maassa, 44 eri kielellä. Antarktis oli ainoa maanosa, jossa ei voinut katsoa "Baywatchia".
Yhdeksän kauden jälkeen "Baywatchin" kuvaamiselle etsittiin uutta sijaintia kasvavien tuotantokulujen takia. Vuonna 1999 Avalon Beachin uimarannalla Australiassa kuvattiin tulevan kauden pilottijakso nimellä "Baywatch Down Under", mutta projekti lopetettiin Australian paikallishallinnon kieltäessä kuvauksen kyseisellä rannalla vedoten ympäristön ekosysteemin tasapainon säilyttämiseen. Lopulta uudeksi kuvauspaikaksi löydettiin Havaiji, jonka myötä sarjan nimeksi tuli "Baywatch Hawaii".
Suomalainen viulisti Linda Lampenius esiintyi vierailevana näyttelijänä vuonna 1999, taiteilijanimellä Linda Brava.
Suomessa sarjaa esitti ensin 1990-luvun alussa PTV ja hieman sen jälkeen MTV3, myöhempinä vuosina Nelonen. Vuonna 2009 sarjaa alkoi näyttää Sub. DVD-bokseja on julkaistu Suomessa kolme.
Sarjan näyttelijät.
Baywatch (1989–1999)
Baywatch Hawaii (1999–2001)
Sisarsarjat ja elokuvat.
Sarjat.
"Baywatch"-sarjasta on tehty "Baywatch Nights" -niminen spin-off-sarja vuosien 1995–1997 aikana.
Alkuperäistä sarjaa kevyempi "Beach Heat: Miami" -sarja lopetettiin kahden tuotantokauden jälkeen. Miami Beachillä kuvattua sarjaa esitettiin vuosina 2010–2012 Showtime-kanavalla.
Elokuvat.
Elokuva "Baywatch the Movie: Forbidden Paradise" julkaistiin vuonna 1995 ja "Baywatch: Hawaiian Wedding" vuonna 2003.
Vuonna 2017 Paramount Pictures toi ensi-iltaan "Baywatch"-elokuvan. Sen pääosia näyttelevät Dwayne Johnson, Zac Efron, Alexandra Daddario, Kelly Rohrbach ja Priyanka Chopra.
Oheistuotteet.
Sarjan ollessa suosionsa huipulla, julkaistiin siitä flipperi. Las Vegasiin oli suunnitteilla Baywatch-aiheinen yökerho.
Uusversio.
Syksyllä 2025 imoitettiin sarjasta tehtävän uuden version, joka esitetään vuosina 2026-2027.
Sherilyn Fenn

Sheryl Ann "Sherilyn" Fenn (s. 1. helmikuuta 1965 Detroit, Michigan, Yhdysvallat) on yhdysvaltalainen näyttelijä. Hän on tehnyt roolin Audrey Hornena elokuvaohjaaja David Lynchin televisiosarjassa "Twin Peaks". Hän on vieraillut myös muun muassa televisiosarjoissa "Frendit" ja "Gilmoren tytöt".
Fenn syntyi muusikkoperheeseen. Useiden muuttojen jälkeen perhe asettui Los Angelesiin, jossa 17-vuotias Fenn hakeutui opiskelemaan näyttelemistä Lee Strasberg Instituteen. Fenn on näytellyt lähinnä pienissä elokuvissa ja televisiosarjoissa.
Fenn on seurustellut muun muassa Johnny Deppin kanssa. Fennin täti on rocklaulaja Suzi Quatro.
Sergei Krikaljov

Sergei Konstantinovitš Krikaljov (s. 28. elokuuta 1958 Leningrad) on venäläinen kosmonautti, joka on ollut mukana kuudella avaruuslennolla. Hän on viettänyt avaruudessa yhteensä 803 päivää, 9 tuntia ja 39 minuuttia, mikä oli avaruudessa vietetyn ajan maailmanennätys ennen kuin Gennadi Padalka ylitti ennätyksen vuonna 2015. Krikaljovia pidetään maailman merkittävimpänä aikamatkustajana, koska hän on kyennyt matkustamaan 0,02 sekunnin verran omaan tulevaisuuteensa.
Krikaljovia kutsutaan ”viimeiseksi neuvostoliittolaiseksi”, koska hän oli avaruusasema Mirillä, kun Neuvostoliitto hajosi vuonna 1991. Viimeksi hän toimi vuonna 2005 Retkikunta 11 -lennolla kansainväliselle avaruusasemalle. Krikaljoville on myönnetty Neuvostoliiton sankarin ja Venäjän federaation sankarin arvonimet sekä Leninin kunniamerkki.
Esoteerisuus

Esoteerisuus viittaa kätkettyyn tai salattuun tietoon, jonka omaksumiseen vaaditaan erityisiä taitoja, tekoja tai vihkiytymistä, toisin kuin eksoteerinen eli yleisesti saatavilla oleva tieto. Termin merkitys kuitenkin vaihtelee merkittävästi aikakaudesta ja kirjoittajista riippuen. 
Akateemisessa tutkimuksessa esoteerisuus merkitsee opinalaa, jonka tutkimusalueita ovat marginalisoituneet filosofiat ja uskonnolliset liikkeet, kuten gnostilaisuus, kabbala tai uusplatonismi. 
Etymologia ja määritelmä.
Termi tulee tulee muinaiskreikan adjektiivista ”sisäistä” (). Esoteerisen vastakohta on "eksoteerinen" eli yleistajuista ei-salattua tietoa, joka on kaikkien ulottuvilla.
Esoteerisen synonyyminä käytetään usein myös termiä ”okkulttinen". Okkultismi viitaa mihin tahansa salassa harjoitettuun maagiseen tai yliluonnolliseen taitoon. Termi esoteerinen taas sisältää ajatuksen gnosiksesta, joka johtaa yksilön sisäiseen muutokseen, kuten valaistumiseen tai henkiseen uudestisyntymiseen.
Historia.
Länsimaisen esoteerisuuden juuret ovat hellenismin ajan hermetistisissä kirjoituksissa ja juutalaisessa kabbalassa. Antiikin hermetistiset kirjoitukset löydettiin uudelleen renessanssiajalla. 1600-luvulla syntyi ruusuristiläisiä veljeskuntia, jotka yhdistivät hermetismiä ja alkemiaa. 1800-luvun lopulla lisääntynyt kristinuskon epäily johti kasvaneeseen kiinnostukseen okkultismia kohtaan. Spiritualismin ohella tunnetuin aikakauden okkulttinen liike oli teosofia, joka yhdisti länsimaista esoteriaa itämaisiin uskontoihin. Näiden hengellisten liikkeiden opit levisivät 1900-luvun loppupuolella muun muassa new age -liikkeen kautta.
Noor al-Hussein

Kuningatar Noor al-Hussein () (s. 23. elokuuta 1951 Washington, DC), joka tunnetaan nimellä "Noor", on Jordanian kuninkaan Husseinin neljäs vaimo. Noor on amerikkalaissyntyinen ja arabialais-ruotsalais-skottilais-englantilaista syntyperää. 
Sukutausta.
Noor, oikealta nimeltään Elizabeth Najeeb Halaby (kutsumanimi "Lisa Halaby"), oli Najeeb Halabyn ja tämän ensimmäinen vaimon Doris Carlquistin tytär. Lisan isä oli entinen Pan Amin pääjohtaja ja entinen ilmailuministeri. Noorin isoisoisä oli Najeeb Elias Halaby, syyrialainen siirtolainen, jolla oli libanonilaista taustaa. Najeeb Elias Halaby oli öljyalalla Texasissa, mutta avasi itämaisen sisustusliikkeen Halaby Galleriesin Texasiin.
Koulutus.
Lisa Halaby kävi koulunsa Yhdysvalloissa. Aluksi hän oli National Cathedral Schoolissa, Washingtonissa, jonka jälkeen hän meni Concord-akademiaan Massachusettsiin. Concordin jälkeen hän meni Princetonin yliopistoon ja valmistui vuonna 1974. 
Avioliitto ja perhe.
Noor on koulutukseltaan arkkitehti ja kaupunkisuunnittelija. Hän työskenteli muun muassa Iranissa ja Jordaniassa. Halaby ja Hussein tapasivat toisensa työmaalla, kun Halaby oli mukana projektissa suunnittelemassa Ammanin uutta lentokenttää. Halaby ja Hussein menivät naimisiin 15. kesäkuuta 1978. Halaby kääntyi islamiin ja vaihtoi nimensä häiden aikana. Elizabethistä tuli Noor, joka tarkoittaa arabiaksi valoa. Hussein kuoli vuonna 1999 non-Hodgkinin lymfoomaan, ja Noor jäi leskeksi.
Kuningas Abdullah II:n äitipuolena Nooria ei voida kutsua Jordanian kuningataräidiksi, vaikka kuninkaan vaimo Rania al-Abdullah on kannattanut arvonimeä. Abdullah II:n äiti on englantilaissyntyinen Muna al-Hussein (Antoinette Avril Gardiner).
Noor ja Hussein saivat neljä lasta.
Kunnianosoituksia.
Jordanialaiset.
Lähde:
Magnus

Magnus on miehen etunimi.
Magnus on latinaa ja merkitsee 'suurta'. Nimi on ollut käytössä monien hallitsijoiden lisänimenä ja usean katolisen kirkon pyhimyksen nimenä. Nimen suomenkielisiä vastineita ovat Maunu ja Mauno. Nimeä Maunu käytetään suomen kielessä vakiintuneesti myös Ruotsin ja Norjan keskiaikaisista kuninkaista, joiden alkuperäinen nimi on ollut Magnus. Islannissa nimi kirjoitetaan "Magnús".
Nimi on ollut Suomen almanakassa vuosina 1705–1857, jonka jälkeen sen korvasi "Mauno" sekä myöhemmin almanakkaan päässyt "Maunu".
Elokuuhun 2025 mennessä "Digi- ja väestötietoviraston" tietojen mukaan Magnus-nimen on Suomessa saanut 4 330 miestä ja alle 15 naista.
Magnus sukunimenä.
Magnus on myös seuraavien henkilöiden sukunimi:
Valeri Poljakov

Valeri Vladimirovitš Poljakov (, syntyjään Valeri Ivanovitš Koršunov, 27. huhtikuuta 1942 Tula, Venäjän SFNT – 19. syyskuuta 2022) oli venäläinen kosmonautti.
Poljakov pitää hallussaan maailmanennätystä oltuaan avaruudessa yhtäjaksoisesti 437 vuorokautta aikavälillä 8. tammikuuta 1994 – 22. maaliskuuta 1995. Hän jäi eläkkeelle 1. kesäkuuta 1995. Yhteensä urallaan hän oli avaruudessa yli 22 kuukauden ajan.
Kosmonauttiuransa jälkeen Poljakov työskenteli Venäjän terveysministeriössä johtamassa avaruuslentojen terveysohjelmia. Hänelle myönnettiin Venäjän federaation sankarin arvonimi.
Poljakov vaihtoi nimensä sen jälkeen, kun hänen isäpuolensa adoptoi hänet vuonna 1957.
Iriver

iriver (aikaisemmin iRiver, kokonaan iriver Limited), ReignComin tytäryhtiö, on elektroniikkatuotteita valmistava yritys, joka perustettiin 1999 ja jonka pääkonttori sijaitsee Soulissa Etelä-Koreassa. Yhtiö on tunnettu valmistamistaan kiintolevyllisistä tai flash-muistillisista musiikkisoittimista. iriverin tuotteet sisältävät usein USB-massamuistin, FM-radion ja äänen tallennusmahdollisuuden. iriverin ensimmäinen tuote oli iMP-100 vuonna 2000. Se oli kannettava CD-soitin, joka pystyi tallentamaan MP3-tiedostoja CD:lle. Nykyiset iHP-100 (nykyään H100) soittimet (100, 120 ja 140) voivat toistaa MP3-, WMA-, Ogg Vorbis- ja WAV-musiikkitiedostoja. Myös tekstitiedostojen katselu on mahdollista. Mallit H300-sarjasta (320 ja 340) pystyvät toistamaan MP3-, WMV-, Ogg-, WAV-äänitiedostoja sekä AVI-videotiedostoja ja ne pystyvät näyttämään JPEG- ja BMP-kuvatiedostoja.
Tuotteet.
iriverin Euroopasta saatavat tuotteet huhtikuussa 2006 (pieniä puutteita saattaa esiintyä listassa):
Kannettavat mediasoittimet.
iriver on kehittänyt myös neljä mallia kannettavista mediasoittimista (ääni ja kuva), jotka pystyvät toistamaan useita digitaalisia videoformaatteja sekä sen lisäksi toistamaan ääntä ja näyttämään still-kuvia:
Agis IV

Agis IV () oli Spartan kuningas noin vuosina 245–241 eaa. 
Hänen isänsä oli kuningas Eudamidas II. Kun Agis nousi valtaistuimelle oli Spartan entinen yhteiskunta päässyt rappeutumaan. Spartan kansalaisia oli tuolloin vain noin 700. Suurin osa maasta oli myös sadan rikkaimman kansalaisen omistuksessa. Agis yritti saada spartalaiset palaamaan entiseen Lykurgoksen alullepanemaan järjestukseen. Tässä Agista auttoi Lysandros, Aigospotamoin taistelun sankarin Lysandroksen sukulainen. Myös Agiksen äiti Agesistrata tuki poikaansa. Agis valitsi Lysandroksen eforiksi, ja ensitöikseen hän ehdotti spartalaisille Agiksen haluamia uudistuksia. Ehdotuksen mukaan kaikki velat tultaisiin mitätöimään. Lakonian maatilat tultaisiin jakamaan uudelleen 19 500 osaan joista spartalaiset saisivat 4 500 osaa ja perioikit 15 000. Uusia Spartan kansalaisia tultaisiin värväämään perioikkien ja ulkomaalaisten joukosta. Spartan toinen kuningas Leonidas II sai kuitenkin apellan torjumaan ehdotuksen. 
Agis sai Leonidaan syrjäytetyksi, ja tilalle kuninkaaksi nousi Kleombrotos. Tämän jälkeen Agis sai apellan hyväksymään Lysandroksen ehdotuksen, mutta vain lainojen mitätöiminen ehdittiin panna käytäntöön ennen kuin Agis joutui lähtemään sotaan Aitolian liittoa vastaan. Agiksen poissa ollessa hänen vastustajansa syrjäyttivät Kleombrotoksen, ja Leonidas sai taas palata Spartan kuninkaaksi. Kun Agis palasi Spartaan, hänet teloitettiin.
Kiinan Superliiga

Kiinan Superliiga on Kiinan miesten jalkapallon pääsarja. Se toimii Kiinan jalkapalloliiton alaisuudessa. Sarja perustettiin vuonna 2004 korkeimmaksi sarjatasoksi entisen A-liigan tilalle, joka nykyään on toiseksi korkeimpana sarjatasona. Sarjaa pelattiin aluksi 12 joukkueella kaudella 2004, mutta joukkuemäärää kasvatettiin kahdella vuonna 2005 ja nykyiseen 16 joukkueen sarjaan siirryttiin vuonna 2006.
Pelisysteemi.
Sarjassa pelaa 16 joukkuetta, jotka kauden aikana kohtaavat toisensa kaksi kertaa, kotona ja vieraissa. Sarjan kaksi viimeistä joukkuetta putoaa toiseksi korkeimmalle sarjatasolle A-liigaan, josta puolestaan kaksi parasta joukkuetta nousee pudonneiden tilalle Superliigaan. Liigan kaksi parasta joukkuetta pääsevät Aasian Mestarien liigaan.
Immunoglobuliini A

IgA eli immunoglobuliini A on vasta-aine, jonka tärkein toimintapaikka on limakalvojen pinnalla mm. ruuansulatuskanavassa ja hengitysteissä, jossa se ensimmäisenä kohtaa mikrobin.
Näillä pinnoilla IgA tarttuu mikrobeihin ja estää mikrobien kiinnittymisen soluun. Limakalvoilla IgA esiintyy dimeerinä, eli siinä on kaksi perusyksikköä yhdistyneenä J-ketjun välityksellä, mikä mahdollistaa IgA:n kulkeutumisen limakalvon läpi.
Veressä IgA esiintyy monomeerinä, ja se voi toimia IgG:n tavoin, kuitenkin sen toiminta on heikompaa ja saattaa jopa estää IgG:n toimintaa.
Synnynnäisiä IgA-puutoksia esiintyy ihmisillä ja heillä limakalvoilla on IgM-luokan vasta-aineita hoitamassa etuvartioasemaa. Sammakoilla ja matelijoilla ei esiinny lainkaan IgA-vasta-aineita, vaan niiden limakalvoilla on IgM-vasta-aineita.
EPC

EPC (Electronic Product Code), eli sähköinen tuotekoodi. Kansainvälisessä käytössä oleva koodi on tallennettu sähköisesti RFID-tunnisteeseen. EPC on 64- tai 96-bittinen koodi, joka on jaettu numerosarjoihin jotka sisältävät tietoa kuten valmistajan ja tuotteen tyypin. Suurin ero vanhan tuotekoodin UPC:n ja EPC:n välillä on se lisätieto mikä voidaan mahduttaa EPC-numeron suurempaan merkkimäärään. Jokainen EPC-numero on yksilöllinen, jolloin jokainen tuote tuoteryhmän sisällä on yksilöity, toisin kuin UPC-numerossa, jotka yleensä yksilöivät yksittäisten tuotteiden sijasta kokonaisia tuoteryhmiä.
EPC-numero sisältää seuraavat asiat:
EPC järjestelmän loi Auto-ID Center Massachusettsin teknillisessä korkeakoulussa. Nyt järjestelmää hallinnoi EPCglobal, joka on EAN Internationalin ja UCC:n (Uniform Code Council) yhteishanke.
EPCglobal Network.
EPCglobal Network on joukko teknologisia ratkaisuja, jotka mahdollistavat tuotteen välittömän ja automaattisen tunnistamisen, sekä tietojen jakamisen logistiikkaketjussa.
EPCglobal verkko käyttää radiotaajuuksien etätunnistamista (RFID) mahdollistaakseen tiedon tarkemman seuraamisen logistiikkaketjussa. Verkko koostuu viidestä keskeisestä elementistä: sähköinen tuotekoodi (EPC), ID systeemistä (RFID-tunnisteet ja -lukijat), Objektien nimipalvelusta, Physical Markup Language (PML) ja Savant.
EPC-numero on suunniteltu yksilöimään tietty tuote logistiikkaketjussa. EPC-numero sijaitsee tuotteessa esimerkiksi tarrassa, joka koostuu mikrosirusta ja antennista, muodostaen RFID-tunnisteen. Tunniste kommunikoi RFID-lukijan kanssa. Lukija välittää EPC-numeron järjestelmälle, josta käytetään nimitystä Objekti nimipalvelin. Nimipalvelin kertoo tietojärjestelmälle, mistä löytää tietoa kyseisestä tuotteesta.
Physical Markup Language (PML), on ohjelmointikieli, jota käytetään määrittämään tietoa EPCglobal Networkin fyysisissä objekteissa.
Savant on ohjelmisto, joka toimii EPCglobal Networkin keskusjärjestelmänä. Savant hallinnoi ja siirtää tietoa siten, että se ei ylikuormita olemassa olevia yhtiöllisiä ja julkisiaverkkoja.
Otaviitti

Otaviitti (CdCO3) on harvinainen kadmiumkarbonaattimineraali. Se on rakenteellisesti yhtenevä kalsiitin kanssa. Sen väri on valkoinen tai hieman kellertävä; se saattaa joistain kohdin olla hieman punertava tai keltaisenruskea. Otaviitin kovuus on 3,5–4 Mohsin asteikolla ja ominaispaino on 5,03 g/cm³. 
Se löydettiin ensimmäistä kertaa 1906 Tsumebissa, Namibiassa.
Vartalomaalaus

Vartalomaalaus eli body painting on ihon osittaista tai kokonaista maskeerausta ja koristelua. Vartalomaalaus on kehotaidetta, jossa iholle luodaan erilaisten värien, sapluunoiden ja muiden apuvälineiden avulla kuva halutusta aiheesta.
Tekniikassa pääasiallisena apuvälineenä käytetään ihomaaleja ja meikkejä, mutta kokonaisuutta luodessa apuna voidaan käyttää esimerkiksi irto-osia, koruja, vaatteita tai muuta rekvisiittaa. Vartalomaalausta tehdään perinteisesti siveltimillä ja sienillä, mutta myös kynäruiskua käytetään yleisesti. Joissakin määrittelyissä myös tatuoinnit ja hennatatuoinnit on luettu body painting -käsitteen alle.
Perinteinen vartalomaalauksen muoto on lasten kasvomaalaus. Näyttämö- ja teatterimaailmassa näyttelijät voidaan maskeerata näyttämään joltakin tietyltä näytelmän hahmolta. Vartalomaalausta voidaan käyttää myös muotinäytöksissä, mainoksissa, tapahtumissa ja messuilla sekä erilaisissa promootioissa. Iholle voidaan esimerkiksi maalata vaatteet, joita ei välttämättä erota oikeista ilman tarkempaa ja lähempää tarkastelua. Vartalomaalausta voidaan käyttää elementtinä myös taidevalokuvauksessa.
Immunoglobuliini M

Immunoglobuliini M eli IgM on poikkeuksellinen immunoglobuliini: se on pentameerinen ja se pystyy kiinnittymään kymmeneen antigeenideterminanttiin. Yhden IgM-molekyylin kaikki kymmenen aktiivikohtaa ovat identtisiä, joten antigeenideterminanttienkin tulee olla identtisiä, mikä usein on asian laita mikrobien pinnalla.
IgM pystyy neutraloimaan bakteerien toksiineja. Se ei pysty suoraan opsonoimaan mikrobeja mutta voi tehdä sen välillisesti käynnistämällä komplementin.
IgM-vasta-aineita esiintyy runsaasti infektion alussa ja sen aikana. IgM-vasta-ainepitoisuuden määrityksellä voidaan selvittää onko infektio sairastettu äskettäin vai jo aikaisemmin. Jos infektio on sairastettu äskettäin, IgM-vasta-ainetasot ovat korkeat kyseiselle antigeenille, mutta jos infektio on sairastettu jo aiemmin, IgM-taso on matala ja IgG korkeampi.
Ranskan vaakuna

Ranskan viidennellä tasavallalla ei ole virallista lainsäädäntöön perustuvaa vaakunaa tai vastaavaa tunnusta, vaan virallisina tunnuksina toimivat Ranskan lippu ja tunnuslause "Liberté, Égalité, Fraternité" (vapaus, tasa-arvo, veljeys). Nykyisin eräissä tapauksissa vaakunan tapaan käytettävä kuvio on taiteilijan näkemys vuodelta 1912. Kuvio on liktorien "fasces", jonka päälle on asetettu ristikkäin tammen ja oliivipuun oksat symboloimaan jatkuvuutta ja rauhaa, sekä eräänlainen kilpi, jonka uloimmat päät kohoavat ja muodostavat leijonan ja kotkan pään. Kilvessä keskellä olevat kirjaimet RF tarkoittavat Ranskan tasavaltaa (). Yhdistelmä on alun perin Jules-Clément Chaplainin suunnittelema. Sitä käytettiin III:n tasavallan aikana ulkoministeriössä 29. heinäkuuta 1912 lähtien. Tässä tarkoituksessa symbolia käytetään yhä edelleen, siis varsinkin maan konsuliedustuksen tunnuksena.
Taiteilija Robert Louis uudisti kuvion vuonna 1953, kun ministeriöiden välinen neuvosto oli sitä pyytänyt 3. kesäkuuta samana vuonna. Ministeriöiden välisen neuvoston oli tarkoitus vastata Yhdistyneiden kansakuntien sihteeristön pyyntöön, jossa haluttiin kokoushuoneen seinille kunkin jäsenmaan virallinen vaakuna. Neuvosto kohtasikin ylitsepääsemättömiä vaikeuksia ja suositteli hallitukselle, että III:n tasavallan diplomaatti- ja konsuliedustuksen ulkomailla käyttämä eräänlainen tunnus tulisi neljännen tasavallan symboliksi, kunnes lopullinen ja parempi vaihtoehto löydetään.
Ranskalla ei ole ollut virallista vaakunaa 4. syyskuuta 1870 jälkeen. Ei ole virallisia hallinnon säädöksiä, jolla voitaisiin esimerkiksi rangaista erilaisten tasavaltalaisten tunnusten käyttämisestä. Kyseessä oleva tunnuskuvio ei noudeta vaakunaa koskevia heraldisia sääntöjä. Tämä sen takia, että Ranskassa heraldiikan katsotaan olevan aristokraattista taidetta ja muistuttavan ancien régimestä. Yleisemmin valtion virastojen tunnuksena on vaakunakilpi, jossa on trikolorin kolme väriä ja isot kirjaimet RF.
Syyskuussa 1999 Ranskan hallitus hyväksyi uuden kansallisen tunnuksen, johon sisältyy tasavallan motto "Liberté, Égalité, Fraternité", sekä taustana olevat trikolorin värit, joista valkoinen kuvaa Tasavallan henkilöitymäksi muodostunutta Marianne-neitoa.
Oulun Suomalaisen Yhteiskoulun lukio

Oulun Suomalaisen Yhteiskoulun lukio (aik. Oulun suomalainen yhteiskoulu 1902–1919, Oulun yhteislyseo 1920–1973, Kuusiluodon lukio 1974–2005, Oulun Suomalaisen Yhteiskoulun lukio 2006–) on Oulun keskustassa Vanhatullin kaupunginosassa sijaitseva ilmaisutaitopainotteinen yleislukio. Koulussa on yli 40 opettajaa ja noin 600 opiskelijaa. Viime vuosina lukioon on otettu joka vuosi 190 uutta opiskelijaa.
Kuusiluodon lukioon liitettiin Toppilan lukio vuonna 2005. Samalla koulu joutui evakkoon vanhoihin Merijalin tehtaan tiloihin Tuiraan, kun vanhan koulurakennuksen peruskorjaus alkoi. Nykyinen nimi, Oulun Suomalaisen Yhteiskoulun lukio, otettiin käyttöön lukukaudella 2006–2007. Syyslukukausi 2006 aloitettiin peruskorjatuissa tiloissa vanhassa koulurakennuksessa.
Historiaa.
Lukio perustettiin vuonna 1902 nimellä Oulun suomalainen yhteiskoulu. Keskeisiä hahmoja koulun perustamisessa olivat Mauno Rosendal ja Nanny Lilius. Innokkaana suomalaisuusmiehenä Rosendal halusi luoda Ouluun venäläisvaikutteisesta valtiovallasta riippumattomamman koulun niin tytöille kuin pojille. Mauno Rosendalista tuli myös yhteiskoulun ensimmäinen rehtori, jota tehtävää hän hoiti aina kuolemaansa saakka eli vuoteen 1917. Nanny Lilius puolestaan toimi koulun johtajattarena aina vuoteen 1928 sekä sen jälkeen vielä tuntiopettajana vuoteen 1934. Koulu oli Oulun ensimmäinen yhteiskoulu.
Oman koulurakennuksen koulu sai vuonna 1908, kun arkkitehti Viktor J. Sucksdorffin suunnittelema jugend-tyylinen koulutalo valmistui. Alun perin yksityisenä toiminut koulu siirtyi vuonna 1920 valtion hallintaan ja sai nimen Oulun yhteislyseo. Peruskoulu-uudistuksen aikaan 1974 lukio siirtyi Oulun kaupungin kouluksi ja sai nimen Kuusiluodon lukio.
Kurssitarjonta.
Oulun Suomalaisen Yhteiskoulun lukio tarjoaa pakollisten lukio-opintojen lisäksi mm. draaman ja teatterin sekä tanssin opintojaksoja. Koulu tarjoaa mahdollisuuden suorittaa valtakunnallisen lukiodiplomin kuvataiteessa, musiikissa, teatterissa, tanssissa ja liikunnassa.
Rehtorit.
Oulun suomalainen yhteiskoulu:
Oulun yhteislyseo:
Kuusiluodon lukio:
Oulun Suomalaisen Yhteiskoulun lukio:
Ajopiirturi

Ajopiirturi on laite, joka piirtää ajopiirturikiekolle kuvaajaa ajoneuvon nopeudesta ajan suhteen. Ajopiirturi on lakisääteisesti pakollinen kuorma- sekä linja-autoissa. Ajopiirtureita käytetään myös joissain liikennetraktoreissa. Suomessa piirturipakko astui voimaan vuonna 1978.
Ajopiirturin kiekosta nähdään ajoneuvon ajonopeus, kuljettu matka sekä kuljettajan työ- ja taukoajat. Kiekosta tulee näkyä kuka kiekolla on ajanut sekä kuljetettujen ajoneuvojen rekisterinumerot. Kiekko on aina kuljettajakohtainen. Kuljettajan on pidettävä ajossa mukanaan 28 edeltävän päivän kiekot. 28 päivän jälkeen säilytysvelvollisuus siirtyy ajoneuvon haltijalle yhden vuoden ajaksi.
Yksinkertaisimmillaan ajopiirturi on nopeusmittarin taakse asetettava, vakionopeudella pyörivä pahvikiekko, johon nopeusmittarin viisariin kiinnitetty neula piirtää nopeuden kuvaajaa ajan funktiona. Tällöin kiekko tulee vaihtaa uuteen vähintään 24 tunnin välein. Ajopiirturin läheisyydessä on valitsin, jolla piirturille kerrotaan tekeekö kuljettaja työtä, viettää taukoa tai odottaa esimerkiksi lastaukseen pääsyä. Uudet piirturit siirtyvät automaattisesti piirtämään ajamista, kun ajoneuvo alkaa liikkua, mutta vanhimmissa piirtureissa myös ajon valitseminen pitää suorittaa käsin. Yhteen ajopiirturiin voidaan asettaa kaksi piirturin kiekkoa, joista toinen on varakuljettajan. Kun varakuljettaja ja kuljettaja vaihtavat paikkaa, myös kiekkojen paikka piirturissa pitää vaihtaa.
Digitaalinen ajopiirturi.
Uusissa, 1. toukokuuta 2006 jälkeen rekisteröidyissä kuorma- ja linja-autoissa pitää olla vanhan pahviselle kiekolle piirtävän ajopiirturin sijaan digitaalinen ajopiirturi. Niissä kuljettaja syöttää laitteeseen vuoron aluksi luottokortin kokoisen kuljettajakorttinsa. Kuljettajan pitää myös syöttää valtio, jossa ajo aloitetaan sekä ajon loputtua valtio, johon ajo lopetettiin. Ajopiirturi tallentaa tiedot ajoneuvosta, ajoajasta ja -nopeuksista sekä muista ennen pahviselle kiekolle mekaanisesti tallennetuista tiedoista sekä kuljettajakortille että ajopiirturin muistiin. Digitaalinen ajopiirturi voi ilmoittaa äänimerkein, kun lakisääteinen lepoaika lähestyy tai ajoaika on loppumaisillaan.
Henrik Meinander

Carl Henrik Meinander (s. 19. toukokuuta 1960 Helsinki) on suomalainen filosofian tohtori ja Helsingin yliopiston historian professori.
Ura.
Meinander valmistui ylioppilaaksi Svenska normallyceumista 1980 ja filosofian kandidaatiksi Suomen ja Skandinavian historiasta Helsingin yliopistosta vuonna 1987. Hän suoritti Master of Letters -tutkinnon pedagogiikasta Glasgow’n yliopistossa vuonna 1991 ja väitteli filosofian tohtoriksi Suomen ja Skandinavian historiasta Helsingin yliopistosta vuonna 1994.
Meinander työskenteli Mannerheim-museon intendenttinä 1991–1997 ja Tukholman Suomi-instituutin johtajana 2001–2002. Vuodesta 2001 hän on ollut Helsingin yliopiston historian professori ruotsinkielisessä oppiaineessa. Hän seurasi tehtävässä Matti Klingeä. Meinander oli historian laitoksen johtaja 2004–2006. Hän on Ruotsin kuninkaallisen tiedeakatemian jäsen vuodesta 2002, Suomen Tiedeseuran jäsen vuodesta 2003 ja Svenska litteratursällskapet i Finlandin puheenjohtaja vuodesta 2017. Vuonna 2007 Meinanderille myönnettiin Ruotsin akatemian Suomi-palkinto.
Meinander kirjoittaa pääasiassa äidinkielellään ruotsiksi. Teoksia on suomentanut Paula Autio.
Perhe.
Meinanderin isä oli arkeologian professori Carl Fredrik Meinander, isänisä taidehistorioitsija Konni Meinander ja äidinisä taloushistorioitsija Hugo E. Pipping. Hänen puolisonsa on lehtori Päivi Meinander, ja heillä on neljä lasta.
Matalalattiabussi

Matalalattiabussi on nimensä mukaisesti bussi, jonka lattia on erityisen matalalla, jotta vanhukset, liikuntarajoitteiset ja lastenvaunujen kanssa liikkuvat pääsevät helpommin ajoneuvoon ja sieltä pois. Bussissa on "niiausominaisuus": sen ilmajousituksen painetta lasketaan, jolloin ovien puoleinen sivu laskeutuu alas. Näin se on mahdollisimman lähellä maan pintaa. Asiakkaan noustua bussiin alennettu sivu nousee normaaliasentoon. Bussin moottoritila on sijoitettu yleensä takaosaan.
Matalalattiabussien valmistuksen pioneeri oli saksalainen Neoplan. Matalalattiabussien suosio taajamissa on kasvanut 2000-luvulla.
Matalalattiabussityyppejä ovat etumatala ja kokomatala. Etumatalassa bussissa lattia nousee keskivaiheilla niin, että takaovella katutasolle on yksi tai kaksi askelmaa. Kokomatalan bussin matalalattiaosuus jatkuu yhtä matalalla etuovelta takaovelle.
Helena Notkonen

Anja Helena Notkonen (oik. "Anja Heleena Notkonen-Sipilä"; 21. kesäkuuta 1936 Helsinki – 26. marraskuuta 2007 Helsinki) oli suomalainen näyttelijä. Notkonen näytteli useissa suomalaisissa televisiosarjoissa. Hänet muistetaan esimerkiksi "Ruusun aika" ja Sydän toivoa täynnä -sarjoista. Kahdessa Uuno-elokuvassa, "Uuno Turhapuron aviokriisi" ja "Uuno Turhapuron muisti palailee pätkittäin", Notkonen näytteli Sörsselssönin vaimoa Elviira Sörsselsöniä. Notkosen ensimmäinen merkittävämpi rooli oli elokuvassa "Mies joka ei osannut sanoa ei". Notkonen näytteli "Salatuissa elämissä" Piitu Uskin esittämän Laura Kivirannan äitiä Eila Kivirantaa vuosina 2000, 2003 ja 2004.
Helena Notkonen teki ainutlaatuisen uran soveltavan teatterin pedagogina erityisesti kehitysvammaisten parissa.
Hän kuoli Helsingissä 71-vuotiaana marraskuussa 2007. Notkonen oli aiemmin naimisissa Jukka Sipilän kanssa, jonka kanssa he saivat kaksi tytärtä. Notkonen on haudattu Hietaniemen hautausmaalle.
Lentokoulu

Lentokoulu on koulu, jossa lento-oppilaalle opetetaan lentokoneella lentämistä sekä muita lentämiseen olennaisesti liittyviä taitoja, kuten sääoppia. Opetus muodostuu tietystä määrästä lento-tunteja sekä teoriaopetusta. Autokoulun tapaan lentokoulutuksen loppupuolella oppilas todistaa teoriaosaamisen teoriakokeella ja lentotaidon tarkastuslennolla. 
Opetus.
Lentokoululle ilmailuviranomainen asettaa vaatimuksia teoriaopettajien, lennonopettajien ja opetusmateriaalin suhteen. Lentokoulun johtajalle ja päälennonopettajalle asetaan erityisiä vaatimuksia, he ovat vastuussa koulutuksen tasosta ja lentokoulutuksen turvallisuudesta.
Lentokoulun käynyt henkilö saa lentolupakirjan, joka oikeuttaa tietyntyyppisillä lentokoneilla ja -aluksilla lentämiseen.
Lentokoulutoiminta Suomessa.
Suomen suurin lentokoulu on Porissa toimiva Suomen Ilmailuopisto, joka kouluttaa pääasiassa Finnairin lentäjiä, mutta myös muut lentoyhtiöt palkkaavat lentäjiään kyseisestä koulusta. Myös valtio-omisteinen Patria kouluttaa lentäjiä. Liikennelentäjäksi voi kouluttautua myös kotimaisissa pienyhtiöissä, kuten BF-Lento, Salpauslento ja Aeropole. Koulutusta yksityislentäjän lupakirjaa varten antavat edellä mainittujen lisäksi myös Blue Skies, Airspark, Constella Aviation, Lentokoulu V Fly, sekä useat lentokerhot. 
Lentokoulutusta voi saada myös asevelvollisuusaikana Puolustusvoimissa.
Historia.
Maailman ensimmäisen lentokoulun perusti taitolentäjä Earl S. Daugherty vuonna 1919 Long Beachin lentoasemalle.
Euston Tower

Euston Tower on pilvenpiirtäjä Lontoossa, Regent's Parkin eteläpuolella. Rakennuksessa on 36 kerrosta ja se on 124 metriä (407 jalkaa) korkea. 
Se oli vuoteen 1997 saakka Capital FM:n toimistorakennus, kunnes yhtiö muutti Leicester Squarelle. Vastavalmistuneen remontin jälkeen rakennuksen alakertaan on avattu kauppoja ja kahviloita.
Jan Lundell (jääkiekkoilija)

Jan Lundell (s. 26. marraskuuta 1973 Helsinki) on suomalainen jääkiekkovalmentaja sekä uransa lopettanut jääkiekkomaalivahti. Hän pelasi yhteensä kolmellatoista eri kaudella Helsingin IFK:ssa ja päätti uransa kauteen 2011–2012. Kaudesta 2012–2013 alkaen hän on vastannut seuran maalivahtivalmennuksesta.
Lundellia pidetään IFK-fanien keskuudessa seuraikonina. Hän on pelannut kuudessa eri SM-liigajoukkueessa ja myös ulkomailla Ruotsissa Frölunda HC:ssa, Saksassa Augsburgissa ja Tanskan Rødovressa. Kaudella 2008–2009 Lundell pelasi Tšekin toiseksi korkeimmalla sarjatasolla KLH Chomutovin joukkueessa. Lundell on voittanut HIFK:ssa mestaruuden kaudella 2010–2011 ja pronssia kaudella 2003–2004.
Lundell on SM-liigan historian vanhin liigaottelussa pelannut pelaaja. Hän pelasi 46-vuotiaana minuutin ja kuusi sekuntia 9. tammikuuta 2020 HIFK:n ottelussa SaiPaa vastaan. Hän puki joukkueen varamaalivahdiksi vain hetkeä ennen ottelua Atte Engrenin sairastuttua ja hänet vaihdettiin ottelun lopussa kentälle. Lundellille merkittiin yksi torjunta HIFK:n 4–1 voitoon päättyneessä ottelussa. Hänen poikansa Anton pelasi HIFK:n joukkueessa samassa ottelussa. Kaudella 2019–2020 vanhin aktiivipelaaja ennen Lundellin paluuta oli seitsemän vuotta nuorempi Jani Tuppurainen.
Lundellin pojat Anton ja Kasper ovat molemmat ammattilaistason jääkiekkoilijoita.
Immunoglobuliini G

IgG-molekyyli on ihmisen yleisin vasta-aine, ja sitä on 2/3 kaikesta immunoglobuliinista.
Rakenne ja toiminta.
IgG-vasta-aine on aina monomeerimuodossa. IgG suojelee elimistöä viruksilta, bakteereilta ja sieniltä neutraloimalla bakteerien toksiineja, opsonoimalla bakteereja ja käynnistämällä komplementin.
IgG-molekyylit voidaan jakaa neljään luokkaan, joista suurin on IgG1-alaluokka, johon kuuluu valta-osa proteiiniantigeenien vasta-aineista. IgG2-vasta-aineita muodostuu erityisesti hiilihydraattiantigeenejä vastaan. IgG3- ja IgG4-luokan vasta-aineita on vain hyvin vähän.
Esiintyminen.
Makrofageilla on IgG-reseptoreita, joilla ne tunnistavat mikrobin antigeeniin tarttuneen IgG-molekyylin ja fagosytoivat sen.
Eväs-IgG.
Vastasyntyneellä lapsella on äidiltä istukan läpi saatuja IgG-vasta-aineita, joita kutsutaan eväsimmunoglobuliineiksi. Nämä äidiltä saadut IgG-molekyylit suojaavat vauvaa vastasyntyneenä, jolloin vauvan oma immunoglobuliinituotanto on vähäistä. Eväs-IgG:stä voi olla myös haittaa. Jos Rh-positiiviselle sikiölle siirtyy Rh-negatiiviselta äidiltä anti-Rh-vasta-aine, voi se olla sikiölle kuolemaksi.
IgG:tä erittyy myös äidinmaitoon, jolloin vasta-aineet imeytyvät vauvaan suoliston kautta.
Strontianiitti

Strontianiitti (SrCO3) on strontiumkarbonaattimineraali. Sen on nimetty skotlantilaisen Strontianin kylän mukaan, mistä se löydettiin ensi kertaa. Strontianiitti on väriltään valkoinen, hieman vihertävä tai kellertävä. Se on tärkeä raaka-aine strontiumin valmistuksessa. Sitä louhitaan varsinkin Saksassa ja Yhdysvalloissa.
Dori (Burkina Faso)

Dori on kaupunkikunta sekä Sahelin alueen ja Sénon provinssin hallinnollinen keskus Burkina Fasossa. Se sijaitsee 265 kilometriä Ouagadougousta koilliseen. Kunnassa on 180 500 ja kaupunkialueella 46 600 asukasta (vuonna 2019, väestönlaskenta).
Maantiede ja väestö.
Dorin kunnan pinta-ala on 2 532 neliökilometriä. Se rajoittuu pohjoisessa Gorom-Goromin ja Falangountoun, idässä Seytengan, kaakossa Sampelgan, etelässä Banin ja lännessä Gorgadjin kuntiin. Alue on pinnanmuodostukseltaan etupäässä suurten hiekkadyynien leimaamaa tasankoa. Se kuuluu Nigerin sivujoen Gourouolin vesistöalueeseen.
Seutu kuuluu Sahelin ilmastovyhykkeeseen. Vuotuinen sademäärä on 400–500 millimetriä. Epäsäännöllinen sadekausi kestää kesäkuusta elokuuhun. Keskilämpötila vaihtelee joulu-tammikuun 25,5 ja maalis-huhtikuun 34,5 asteen välillä. Luonnonvarainen kasvillisuus on lähinnä metsä- ja pensasaroa.
Kuntaan kuuluu kahdeksan kaupunginosaa ja 78 kylää. Asukkaista 70,1 % on fulbeja, 8 % moseja, 5,5 % songhaita, 3,6 % gurmia, 3 % djermoja ja 2,5 % belloja. Muslimeja on 91 %, katolisia 5,5 % ja protestantteja 3,8 %.
Historia.
Dori on perinteisen Liptakon emiirin asuinpaikka. Se oli siirtomaa-aikana hallintopiirin ja vuodesta 1974 Sahelin departementin keskus. Dori sai kunnallishallinnon vuonna 1979.
Liikenne, talous ja palvelut.
Dori on ympäröivän maatalousalueen taloudellinen ja liikennekeskus. Sen kautta kulkevat Ouagadougousta Malin rajalle johtava valtatie RN3 sekä Djibon ja Nigerin rajan välinen RN23.
Paikallisia elinkeinoja ovat maanviljely, karjanhoito, metsätalous, kalastus, käsityöammatit, kaupankäynti ja liikenne. Tärkeimmät viljelykasvit ovat hirssi, durra, maissi, maapähkinä, seesami, lehmänpapu, maapapu ja vihannekset. Tuotantoeläimiä ovat naudat, lampaat, vuohet, aasit, hevoset, vähäisessä määrässä siat ja kamelit sekä siipikarja. Kaupungissa on liikenneasema ja keskustori. Teollisuutta ei ole juuri lainkaan. Seudulla harjoitetaan kullankaivua perinteisin ja nykyaikaisin menetelmin.
Matkailu ja nähtävyydet.
Alueen matkailupotentiaali perustuu Sahelin maisemiin ja luontoon ja sen asukkaiden kulttuuriperinteisiin. Paikallisena nähtävyytenä mainitaan Djongan hiekkadyynit. Kaupungin majoituspalvelut ovat vaatimattomia, ja matkailu on lakannut vuonna 2015 alkaneiden levottomuuksien seurauksena.
Ari Valjakka

Ari Eero Juhani Valjakka (s. 27. toukokuuta 1941 Suonenjoki) on suomalainen toimittaja, "Turun Sanomien" päätoimittaja vuosina 1990–2006. Hän on toiminut myös "Uuden Suomen" päätoimittajana 1989–1990, Metalliteollisuuden työnantajaliiton apulaisjohtajana, Wärtsilän henkilöstöjohtajana sekä Suomen Työnantajain tiedotusjohtajana, BBC World Servicen toimittajana 1967–1970 ja Ylen uutisten toimitussihteerinä 1965–1967. Hän toimitti Ylen radiouutisten ensimmäisen lähetyksen syyskuussa 1965, ja häntä kuultiin radiossa viimeksi vuonna 2015, Ylen oman radiouutistoiminnan täyttäessä 50 vuotta (ennen vuotta 1965 Yleisradion radiouutiset tuotti yksinomaan STT).
Valjakka valmistui ylioppilaaksi 1960 Mikkelin Lyseosta ja kansakoulunopettajaksi Jyväskylästä 1963. Lisäksi hän opiskeli Lontoossa Holborn Collegessa vuosina 1967–1969. Hän harrastaa lukemista.
Valjakka on ollut vuosikymmeniä mukana SOS-lapsikyläyhdistyksen toiminnassa ja oli 20 vuotta sen johdossa.
Ari Valjakan veljiä olivat arkkitehdit Raimo ja Ilmo Valjakka.
Fatos Nano

Fatos Thanas Nano (16. syyskuuta 1952 Tirana – 31. lokakuuta 2025) oli albanialainen poliitikko. Hän toimi kolmesti Albanian pääministerinä ja vuoteen 2005 saakka myös Albanian sosialistisen puolueen johtajana. 
Nano syntyi ja opiskeli Tiranassa. Hän väitteli taloustieteen tohtoriksi poliittisesta taloudesta vuonna 1989. Kommunistisessa Albaniassa hän työskenteli tutkijana monissa valtion instituutiossa.
Nano nimitettiin 12. helmikuuta 1991 Albanian pääministeriksi. Hän johti siirtymäkauden hallitusta, kun valtiota ohjattiin kommunismista monipuoluejärjestelmään. Nanon työväenpuolue voitti parlamenttivaalit maaliskuussa 1991. Hän jatkoi pääministerinä vaalienkin jälkeen, mutta hallitus kaatui myöhemmin vielä samana vuonna talouskriisiin. Nano erosi kesäkuussa. Nanosta tuli kuitenkin vielä saman kuun aikana uudelleennimetyn sosialistisen puolueen johtaja, ja hän vei puoluetta länsimaisen sosiaalidemokratian suuntaan.
Nano joutui 1990-luvulla poliittisen vainon kohteeksi, kun hänet pidätettiin 1992 pian demokraattisen puolueen valtaannousun jälkeen. Presidentti Sali Berishan hallinto oli menossa autoritaarisempaan suuntaan, ja Nano tuomittiin heinäkuutta 1993 kahdeksitoista vuodeksi vankeuteen korruptiosta. Monet kansainväliset järjestöt ovat pitäneet tuomiota poliittisena. Nano istui maaliskuusta 1997, jolloin hallitus kaatui laajoihin protesteihin.
Nano palasi vapauduttuaan politiikkaan ja johti sosialistisen puolueen vain muutamaa kuukautta myöhemmin vaalivoittoon. Hän erosi jo syyskuussa 1998, kun Berisha ja tämän puolue oli yrittänyt vallankaappausta poliitikko Azem Hajdarin salamurhan jälkeen. Nanosta tuli kolmannen kerran pääministeri vuonna 2002, mutta sosialistinen puolue hävisi vuoden 2005 vaalit. Nano vetäytyi tämän jälkeen politiikasta. Hän yritti vielä kaksi vuotta myöhemmin saada tukea presidenttihaaveilleen, mutta hän ei onnistunut saamaan laajamittaista kannatusta.
Kuolema.
Fatos Nano kuoli 73-vuotiaana 31. lokakuuta 2025. Hän oli sairastanut pitkään keuhkoahtaumatautia ja joutui 8. lokakuuta tehohoitoon, jossa hänen vointiaan valvottiin ympäri vuorokauden. Hän kärsi myös sydänvaivoista ja menehtyi lopulta aivokuolemaan. Albanian hallitus järjesti Nanon kunniaksi muistotilaisuuksia.
Papenburg

Papenburg on kaupunki Emslandin piirissä Ala-Saksin osavaltiossa Luoteis-Saksassa. Kaupungin asukasluku oli 36 690 vuonna 2015. Kaupungissa toimii loistoristeilijöitä valmistava Meyer Werftin telakka.
Alueet.
Papenburg jakautuu kuuteen osaan: Papenburg-Untenende, Papenburg-Obenende, Herbrum, Tunxdorf-Nenndorf, Aschendorf ja Bokel.
Historia.
Papenburg mainitaan kirjallisissa lähteissä ensi kertaa 1500-luvulla Eggrik Benningan kronikoissa. Vuonna 1630 joulukuun 2. päivänä Dietrich von Velen osti kartanon Friedrich von Schwarzenbergiltä asuttaakseen tämän suon ympäröimän seudun. Vuonna 1631 huhtikuun 4. päivä piispa Ferdninand von Münster rakensi linnan ja kartanon Papenburgiin Dietrich von Velenille, tätä pidetään kaupungin perustamisajankohtana.
Tiktaalik roseae

Tiktaalik roseae on Kanadasta, Ellesmerensaarelta napapiirin pohjoispuolelta 2000-luvun alussa löydetty merkittävä selkärankaisfossiili. Tiktaalik oli noin 375 miljoonaa vuotta sitten devonikauden lopulla elänyt laji, jolla oli sekä kalan, matelijan että nisäkkään piirteitä. Fossiililöytö oli erittäin mielenkiintoinen, koska se valaisee prosessia, jossa kaloista kehittyi käveleviä eläimiä. Tiktaalik luokitellaan varsieväkalaksi.
Löytö.
Ensimmäinen fossiili löydettiin vuonna 2004 ja kaksi muuta tunnettua yksilöä pian sen jälkeen. Ne ovat suurikokoisia, noin kolmen metrin pituisia yksilöitä ja ne ovat säilyneet erittäin hyvin. Eläimen saama sukunimi "Tiktaalik" on inuiittien kieltä ja tarkoittaa suurta makean veden kalaa, jolla ei ole kalan tapaan ruotoja vaan kylkiluita muistuttavat luut.
Tuntomerkit ja elintavat.
Kalamaisia piirteitä fossiileissa ovat suomupeite sekä evät. Eläimellä oli kuitenkin selvä niska, joka mahdollisti pään liikkumisen selvästi paremmin kuin kaloilla. Sen evissä oli myös ranteet ja sormien luiden kaltaisia luita. Takaraajojen rakenne on fossiililöytöjen puutteellisuuden vuoksi tuntematon.
Rakenteesta voidaan päätellä eläimen eläneen matalassa vedessä ja tarvittaessa pystyneen liikkumaan lyhyitä matkoja kuivalla maalla. Laji eli 375 miljoonaa vuotta sitten suurin piirtein nykyistä Amazonin suistoa muistuttavassa subtrooppisessa ympäristössä. Kanadan arktiset alueet sijaitsivat tällöin lähellä päiväntasaajaa.
Asema evoluutiossa.
Tiktaalik on evoluutioteorian mukaan keskidevonikautisten lihaseväisten kalojen ja myöhäisdevonin "Acanthostega"-tyyppisten sammakkoeläinten välimuoto tai lähellä sitä.
Sali Berisha

Sali Ram Berisha (s. 15. lokakuuta 1944 Tropojë) on albanialainen demokraattisen puolueen poliitikko ja maansa pitkäaikainen pääministeri.
Berisha syntyi Tropojëssa ja opiskeli lääketiedettä Tiranan yliopistossa. Myöhemmin hän jatkoi opintojaan Pariisissa. Vuosina 1980–1990 Berisha opetti Tiranan yliopistossa. Hän toimi Albanian presidenttinä vuosina 1992–1997. Vuonna 2005 hän seurasi Fatos Nanoa maansa pääministerinä.
Berisha dominoi maansa politiikkaa yli 20 vuoden ajan, mutta vuonna 2013 äänestäjät olivat väsyneet talouskehityksen hitauteen ja Berishan kyvyttömyyteen käsitellä järjestäytynyttä rikollisuutta.
Autonominen piirikunta

Autonominen piirikunta () on yksi Venäjän federaation kuudesta erilaisesta liittovaltiosubjektityypistä. Muita subjekteja ovat mm. alueet, aluepiirit ja tasavallat. Nykyisin Venäjän federaatioon kuuluu neljä autonomista piirikuntaa. Autonomiset piirikunnat on perustettu joko yhdelle tai useammalle vähemmistökansallisuudelle ja ne sijaitsevat Venäjän pohjoisosan harvaan asutuilla alueilla. Kolme neljästä autonomisesta piirikunnasta kuuluu myös osana toiseen liittovaltiosubjektiin (alueeseen). Kullakin liittovaltiosubjektilla on kaksi edustajaa liittovaltioneuvostossa eli parlamentin ylähuoneessa.
1. Tšukotka 
2. Hanti-Mansia (osa Tjumenin aluetta)
3. Nenetsia (osa Arkangelin aluetta)
4. Jamalin Nenetsia (osa Tjumenin aluetta)
Lakkautetut autonomiset piirikunnat.
Venäjän federaatioon ja Neuvostoliittoon on kuulunut useita autonomisia piirikuntia. Neuvostoliiton hajotessa niitä oli 10, joista on sittemmin lakkautettu
Vuoteen 1977 asti myöhempien autonomisten piirikuntien nimityksenä oli kansallinen piirikunta (). Neuvostoliiton alkuaikoina 1920-1930-luvuilla perustettiin useita lyhytikäisiä kansallisia piirikuntia, joista yksi oli Kalininin alueella sijainnut tverinkarjalaisten keskittymän käsittänyt Karjalainen kansallinen piirikunta (1937-1939).
Ari Salin

Ari Juhani Salin (s. 20. tammikuuta 1947 Lohja) on suomalainen entinen aita- ja pikajuoksija.
Salin sijoittui Helsingin EM-kisoissa 1971 kuudenneksi 400 metrin aidoissa silloisella sähköajanoton Suomen ennätysajalla 50,41. Münchenin olympialaisissa 1972 hän oli mukana Suomen 4 × 400 metrin viestijuoksujoukkueessa, joka sijoittui kuudenneksi SE-ajalla 3.01,1. Salin juoksi toisen osuuden. Hänen ajakseen mitattiin epävirallisesti 45,1. Samana vuonna hän juoksi Helsingin maailmankisoissa 400 metrin aitojen Suomen ennätyksen 49,5.
Kalevan kisoissa Salin voitti kolme Suomen mestaruutta 110 metrin aitajuoksussa (1968, 1969 ja 1971), neljä kultaa 400 metrin aidoissa (1970, 1971, 1972 ja 1974) ja yhden viestissä. Salinin vaimo Riitta Salin on myös entinen pikajuoksija.
Ari Salinilla on mm. Riihimäen keskusurheilukentän kenttäennätys 50,3 sekuntia 400 metrin aidoissa vuodelta 1970 yhdessä Ralph Mannin kanssa. Kyseinen kenttä ei ole enää aktiivisessa yleisurheilukäytössä.
Detroit Pistons

Detroit Pistons on yhdysvaltalainen koripallojoukkue NBA:ssa. Se pelaa itäisen konferenssin Keskisessä divisioonassa jossa sen lisäksi pelaavat Chicago Bulls, Cleveland Cavaliers, Indiana Pacers sekä Milwaukee Bucks. Nykyisellä nimellään joukkue on pelannut vuodesta 1957. Sen aiempi nimi oli Fort Wayne Pistons.
Kotiottelunsa joukkue pelaa vuonna 2017 avatulla Little Caesars Arenalla, ja vuosina 1988–2017 se pelasi The Palace of Auburn Hillsissä. Pistons voitti vuosina 1989–1990 manageri Jack McCloskeyn myötävaikutuksella kaksi NBA-mestaruutta ja juhli myös voittoa 2004 suurta ennakkosuosikkia Los Angeles Lakersia vastaan voitoin 4–1. Larry Foust, Dave Bing, Bob Lanier, Bill Laimbeer, Isiah Thomas, Joe Dumars, Dennis Rodman, Grant Hill, Ben Wallace, Chauncey Billups ja Tayshaun Prince lukeutuvat entisiin Pistons-pelaajiin. 2010-luvulla joukkuetta on edustanut muun muassa Andre Drummond.
Linda Lingle

Linda Lingle (o.s. Cutter, s. 4. kesäkuuta 1953 Saint Louis, Missouri) on yhdysvaltalainen poliitikko, joka on toiminut Havaijin kuvernöörinä. Hän kuuluu republikaaniseen puolueeseen.
Tausta ja yksityiselämä.
Lingle syntyi juutalaiseen perheeseen Saint Louisissa, mutta muutti 12-vuotiaana perheineen Kaliforniaan. Vuonna 1975 Lingle valmistui Kalifornian osavaltionyliopistosta, Northridgesta (CSUN), pääaineenaan journalistiikka ja myöhemmin politiikan tutkimus.
Myöhemmin hän siirtyi Havaijille, jossa hän toimi aluksi sanomalehtitoimittajana. 
Lingle on eronnut kahdesti eikä hänellä ole omia lapsia.
Poliittinen ura.
Lingle valittiin Mauin kaupunginvaltuustoon vuonna 1980. Vuosina 1991–1999 hän toimi muun muassa Mauin piirikunnan pormestarina. Mauin pormestariksi noustessaan Lingle oli ensimmäinen nainen virassa sekä nuorin virkaan valittu.
Vuonna 2002 Lingle seurasi Ben Cayetanoa Havaijin kuvernöörinä. Linglesta tuli Havaijin ensimmäinen ja koko Yhdysvaltojen toinen juutalainen nainen, joka on valittu kuvernööriksi (Madeleine Kunin valittiin Vermontin kuvernööriksi vuonna 1985). Hänet valittiin uudelleen vuonna 2006. Vuonna 2010 Lingle käytti veto-oikeuttaan ja torppasi samaa sukupuolta olevien rekisteröidyn parisuhteen () mahdollistavan lakialoitteen ja sanoi, että asia pitäisi viedä kansanäänestykseen.
Lingle jätti kuvernöörin tehtävän vuonna 2010, kahden täyden kauden jälkeen, jolloin hänen seuraajakseen valittiin demokraatti Neil Abercrombie. Kuvernöörikautensa jälkeen Lingle toimi mm. lehtorina CSUN:ssa, josta hän lähti vuonna 2015. Vuonna 2012 hän asettui ehdokkaaksi Yhdysvaltain senaatin vaaleissa, mutta hävisi vastaehdokkaalleen Mazie Hironolle. Vuonna 2020 Lingle tuki sitoutumatonta Rick Blangiardia Honolulun pormestariksi.
Los Angeles Lakers

Los Angeles Lakers on NBA-sarjassa pelaava, Los Angelesista kotoisin oleva koripallojoukkue. Se pelaa läntisen konferenssin Tyynenmeren divisioonassa jossa sen lisäksi pelaavat Golden State Warriors, Los Angeles Clippers, Phoenix Suns ja Sacramento Kings. Lakers on yksi kaikkien aikojen menestyneimmistä NBA-joukkueista. Joukkue perustettiin 1946 Detroitissa nimellä Detroit Gems. Vuonna 1947 joukkue siirtyi Minneapolisiin ja otti Lakers-nimen Minnesotan osavaltion lempinimestä. Lakers voitti 5 NBA-mestaruutta ennen siirtymistään Los Angelesiin vuonna 1960. Tämän jälkeen se on voittanut 12 mestaruutta.
Kaudella 1971–1972 Lakers teki yhä voimassa olevan NBA:n ennätyksen voittamalla 33 ottelua peräjälkeen.
Lakersissa ovat pelanneet muun muassa Kareem Abdul-Jabbar, Magic Johnson, Shaquille O'Neal ja Kobe Bryant. Joukkueen nykyisiä tähtiä ovat supertähdet LeBron James sekä nuori laitahyökkääjä Kyle Kuzma. Lakers on voittanut viimeisimmän mestaruutensa kaudella 2019–2020, jolloin joukkue voitti loppuottelusarjassa Miami Heatin otteluvoitoin 4–2. LeBron James valittiin finaalien arvokkaimmaksi pelaajaksi.
Seuran omistajia ovat Jerry Buss Family Trusts, Mark Walter ja Todd Boehly. Los Angeles Lakers oli vuonna 2023 "Forbesin" listauksessa maailman 15. arvokkain urheiluseura 5,9 miljardin dollarin arvolla.
Marí Alkatiri

Marí bin Amude Alkatiri (s. 26. marraskuuta 1949 Dili, Portugalin Timor) on itätimorilainen poliitikko, joka nousi vuonna 2002 maansa ensimmäiseksi pääministeriksi. Alkatiri erosi pääministerin paikalta 25. kesäkuuta 2006.
Alkatiri syntyi ja aloitti opiskelunsa Dilissä. Vuonna 1970 hän lähti syntymäkaupungistaan jatkaakseen opintojaan Angolassa ja Mosambikissa. Alkatiri valittiin Itä-Timorin pääministeriksi heti sen itsenäistyttyä vuonna 2002. Alkatiri on naimisissa ja hänellä on kolme lasta. 
Alkatiri joutui eroamaan huhtikuun 2006 mellakoiden jälkeen presidentti Xanana Gusmãon vaadittua televisiopuheessaan hänen eroaan. Eräät uskoivat Alkatirin antaneen armeijalle käskyn tulittaa väkijoukkoon.
Hänen tilalleen nimitettiin Alkatirin eroa vaatiessaan eronnut ulkoministeri José Ramos Horta.
Marí Alkatiri toimi pääministerinä myös toisen kauden.
Thunderstruck

Thunderstruck on australialaisen hard rock -yhtye AC/DC:n kappale, joka julkaistiin vuonna 1990 albumin "The Razors Edge" avausraitana sekä singlenä. Kappaleen ovat tehneet yhtyeen kitaristit Angus Young ja Malcolm Young.
Kappale on julkaistu livenä albumilla "" vuonna 1992. Sen livevideo julkaistiin vuonna 2001 AC/DC:n videolla "Stiff Upper Lip Live".
Yhtyeen tunnetuimpiin kuuluvan kappaleen introssa on hyvin tunnettu tilutusosio kitaralla hi-hat "tikityksellä". Pian mukaan tulevat rummut, basso ja lopulta laulu kitaran tilutuksen kestäessä koko kappaleen ajan. Kappaleesta on tehty musiikkivideo, joka kuvattiin Lontoossa Brixton Academyssa.
Kerrotaan, että Angus Young sai inspiraation kappaleeseen, kun lentokoneeseen, jossa hän oli, iski salama.
Kappaleen musiikkivideo on ylittänyt Youtubessa miljardin katselukerran rajapyykin vuonna 2021.